VaMugabe Vanoshora Britain, Archbishop Ncube kuMarinda eMagamba
VaMugabe vanoti Britain yaida kunyengedza mauto kuti vapidigure hurumende yavo.
Mutungamiri wenyika, VaRobert Mugabe, neChitatu vakashora hurumende yeBritain vachiti yaida kukurudzira mauto kuti apandukire hurumende yavo. VaMugabe vati mauto avo akaramba kunyengedzwa nehurumende yeBritain. VaMugabe vatiwo vaimbova mumiriri weAmerica muZimbabwe, VaChristopher Dell, vainge vatadzawo kuvabvisa pachigaro kudzimara vatiza munyika. Asi chokwadi chiripo ndechekuti vamiriri veAmerica mudzimwe nyika, vanowanzoshanda kwemakore matatu munyika dzavanenge vari, kusati kwatumirwa vamiriri vatsva. Izvi ndizvo zvakaitika kuna VaDell, kwete kuti vakatiza VaMugabe. Mutungamiri wenyika ayambira vemabhizimisi kuti hurumende haasi kuzodzokera shure panyaya yekudzikisa mitengo yezvinhu, uye vanoramba kudzikisa mitengo kana kuda kuviga zvinhu, vacharangwa. Vati vemabhizimisi kana vachifunga kuti hurumende ichageda geda meno ivo ndivo vachageda geda meno. VaMugabe vashorawo mutungamiri weRoman Catholic muBulawayo, Archbishop Pius Ncube, vachiti semunhu akatora mhiko havafanire kunge vachitora vakadzi vevanhu uye kunamatira vamwe vanhu kuti vafe. VaMugabe vati vachaenda kukereke vachinonamatira VaNcube kuti vadzokere munzira dzamwari. Asi VaMugabe mbune vakambokonzera zhowe zhowe mukereke yeRoma mushure mekunge pabuda nyaya muHorizon Magazine muna 1995 yaiti VaMugabe vainge vaita vana naMuzvare Grace Marufu ivo vachakarorana namuchakabvu Amai Sally Mugabe. VaMugabe vashorawo mutungamiri we MDC, VaMorgan Tsvangirai, vachiti vanofunga kuti vakaona nhamo, vanofanira kutizira kuBritain. VaSydney Masamvu, avo vanoongorora zvematongerwo enyika kuchamhembe kwe Africa musangano reInternational Crisis Group, vaudza Blessing Zulu weStudio7 kuti VaMugabe vave kungotuka vanhu iyo nyika ichibvira. Dzimwe Nhau Kubva kuStudio 7...